
	[bookmark: nev]ERDEI LILLA
biológus
MSc, 11. félév
Szegedi Tudományegyetem
Természettudományi és Informatikai Kar
	






Témavezető:
	Dr. Szabó Kornélia Ágnes
tudományos főmunkatárs,  MTA-SZTE Dermatológiai Kutatócsoport




A pattanásos betegség (acne) molekuláris patogenezisének vizsgálata

Az acne a serdülőkori populáció nagy százalékát érintő gyulladásos bőrbetegség, melynek kialakulásában a Propionibacterium acnes (P. acnes) baktérium fontos szerepet játszik.
Az epidermális keratinociták képesek a P. acnes felismerésére, és ellenük aktív védő folyamatok indítására, melynek során patogénfelismerő Toll-like receptorok (TLR2-4) aktiválódnak. Ennek eredményeképpen jelátviteli folyamatok indulnak a sejtek citoplazmájában, melynek központi eseménye az NF-kB transzkripciós faktor aktivációja, ami fontos szerepet játszik proinflammatorikus molekulák szintézisének szabályozásában. Ismertek olyan endogén negatív szabályozó folyamatok, melyek kiemelkedő fontosságúak a fenti folyamatok kontrollálásában. Munkánk során célunk ezek egyes elemeinek megismerése és jellemzése in vitro tenyésztett immortalizált keratinocitákban (HPV-KER).
Kísérleteinkben a szignálfolyamatok különböző szintjein ható, a TLR szignálfolyamatait negatívan szabályozó gének (SIGIRR, TOLLIP, TNFAIP3) mRNS szintű kifejeződését, és ezek változását vizsgáltuk a P. acnes 889 baktérium hatására valós idejű RT-PCR módszerrel. Emellett elemeztük az NF-kB transzkripciós faktor aktivációjának mértékét különböző kísérleti paraméterek mellett Western-blot módszerrel.
Eredményeink azt mutatják, hogy mind a három vizsgált negatív szabályozó gén jelen van mRNS szinten a HPV-KER sejtekben. A TNFAIP3 expressziója tranziens változást mutatott, mely a kezelést követően 6-12 órával érte el maximumát. Ezek a folyamatok dózisfüggőnek bizonyultak. Western vizsgálatainkban azt is megfigyeltük, hogy a fenti dózisfüggő változások hátterében az NF-kB dózisfüggő aktivációja, és nukleáris transzlokációja állhat.
Eredményeink arra utalnak, hogy az általunk használt in vitro modell rendszerben a jelen levő P. acnes baktérium mennyiségétől függően dózisfüggő TLR aktiváció következik be. Ezen folyamatok kordában tartásában és az epidermális homeosztázis visszaállításában szerepet játszó gének mRNS szintű kifejeződése nemcsak igazolható a HPV-KER sejtekben, de a TNFAIP3 dózisfüggő aktivációja is megfigyelhető a baktériumkezelés hatására. A kiváltott pozitív és negatív szabályozó folyamatok aránya fontos lehet a veleszületett immun, és gyulladásos folyamatok erősségének, így a kialakuló acnés tünetek súlyosságának meghatározásában.
Eredményeink hozzájárulhatnak a serdülőkorú populáció életminőségét nagyban meghatározó, gyakori bőrbetegség kialakulásának jobb megismeréséhez.



